HU Az Európai Unió Hivatalos Lapja C 286/12

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 286/05

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

„BORNHEIMER SPARGEL”/„SPARGEL AUS DEM ANBAUGEBIET BORNHEIM”

EK-sz.: DE-PGI-0005-0803-17.03.2010

OFJ ( X ) OEM ( )

1. Elnevezés

„Bornheimer Spargel”/„Spargel aus dem Anbaugebiet Bornheim”

2. Tagállam vagy harmadik ország

Németország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcs, zöldségfélék és gabonafélék, frissen vagy feldolgozva

3.2. Az 1. pontban szereplő elnevezéssel jelölt termék leírása

A „Bornheimer Spargel”/„Spargel aus dem Anbaugebiet Bornheim” – a könnyebb olvashatóság érdekében a továbbiakban egységesen: „Bornheimer Spargel” – az Asparagus officinalis fajhoz tartozik. A bornheimi termőterületen a spárga a negyedik és tizedik vegetációs év között rendelkezik a legmagasabb terméshozammal. A „Bornheimer Spargel” hámozott vagy hámozatlan állapotban kerül forgalomba. A hámozás kézzel vagy spárgahámozó géppel történik. A spárgasípok hosszának halványított spárga és zöld spárga esetében legalább 16 cm-nek kell lennie, és legfeljebb 22 cm lehet. A „Bornheimer Spargel” oltalom alatt álló földrajzi jelzést viselő spárga formájának megfelelőnek kell lennie, nevezetesen: egyenes (enyhe görbület megengedett), egész, a csúcsa zárt. További követelmény a zsenge állag. A terméknek ezenkívül mentesnek kell lennie idegen szagoktól és ízektől, rágcsálók és rovarok okozta sérülésektől, földtől és egyéb szennyeződésektől. A spárga előkészítése az FFV04. számú ENSZ-EGB-szabványnak (Asparagus) megfelelően történik (abban az esetben is, ha a fogyasztó közvetlenül a termelőtől vásárolja meg).

A „Bornheimer Spargel” spárgát egyrészt jellegzetes, erőteljes, fűszeres íze és frissessége, másrészt zsengesége teszi egyedülállóvá.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A „Bornheimer Spargel” előállításának – az ültetéstől a betakarításig – a meghatározott földrajzi területen kell történnie.

3.6. A szeletelésre, az aprításra, a csomagolásra stb. vonatkozó egyedi szabályok

A frissesség és zsengeség megőrzése érdekében a spárgát közvetlenül a betakarítás után jeges vízzel hirtelen lehűtik. Ezután hossz és minőség szerint szétválogatják. 1–2 °C-os hőmérsékleten, magas páratartalmú helyen tárolják. A vízben történő tárolás legfeljebb hat órán át tart.

A hűtési lánc a termelőnél nem szakadhat meg. A csomagolási egységek tartalmának egységesnek kell lennie, azaz egy csomagolási egység csak azonos minőségű, színárnyalatú és méretű spárgákat tartalmazhat. Ezenkívül a csomagolási egység látható részének a teljes tartalomra jellemző képet kell mutatnia.

3.7. A címkézésre vonatkozó egyedi szabályok

—

4. A földrajzi terület tömör meghatározása

A termőterület a kedvező klimatikus viszonyokkal rendelkező Kölni-kanyarulatban található, ahol az ősidőkben a Rajna alsó és középső teraszai helyezkedtek el. A termőterület a Rajnától nyugatra, Bonntól északra, Kölntől délre fekszik, a Rajna másik, keleti oldalán húzódó Rajnai-palahegység és a Kottenforst-Ville nyugaton emelkedő hegyvonulatai közötti völgykatlanban. Magában foglalja Bornheim település területét és a szomszédos települések, nevezetesen Alfter település, Brühl város, Wesseling város és Bonn város egyes részeit. Határai a következőképpen írhatók le:

Északon Brühl város kastélyparkja, majd Wesseling-Berzdorfig a brühli országút határolja. Innentől Wesseling-Keldenichig a határvonal a Rodenkirchener Straße mentén halad. Az Eichholz-tanyánál elkanyarodik, és a Shell olajfinomító mentén kelet felé, a Wesseling-Urfelder Aue közterületig halad tovább. A termőterület keleti határvonala a nevezett közterülettől a Rajna mentén felfelé haladva ér be Bonn város területére, ahol a Bonn-Graurheindorf városrész és Bonn közötti határvonalig vezet. A termőterület déli határát a termőterülethez tartozó Bonn-Graurheindorf, Bonn-Buschdorf, Bonn-Tannenbusch, Bonn-Dransdorf és Bonn-Messdorf városrészek településhatárai alkotják egészen Bonn-Lessenichig és Alfter-Oedekovenig, ahol a határvonal nyugatra kanyarodik el. A termőterület nyugati határa az Alfterer Straße, a Gielsdorfer Weg, a Pelzstraße, a Kronenstraße és a Roisdorfer Weg mentén húzódik. A Roisdorfer Weg végétől a földrajzi terület határa Bornheim város határvonalával esik egybe, és először nyugati, majd északi irányba halad a Bornheim és Brühl közötti határvonalig. Itt a földrajzi terület határvonala a településhatárral együtt elkanyarodik, és kelet felé halad tovább a Walberberger Straßéig (amelynek másik hivatalos megnevezése: L 183 sz. út). A földrajzi terület határa ezután az L 183 sz. utat követi annak a Pingsdorfer Straßéval való kereszteződéséig, onnan pedig északkeletre halad tovább a brühli kastélyig.

5. Kapcsolat a földrajzi területtel

5.1. A földrajzi terület sajátosságai

Éghajlat: Bornheim város két nagyváros, Köln és Bonn között, kedvező klimatikus viszonyokkal rendelkező területen fekszik. A Rajna áttör a Rajnai-palahegységen, majd Bonntól délre a Rajna völgyén át a Kölni-kanyarulat irányába folyik tovább. A Kölni-kanyarulat síkját keleten a Siebengebirge és a Bergisches Land régió középhegységei, nyugaton a Kottenforst-Ville hegyvonulatai határolják. A Rajnai-síkságot itt tehát keletről és nyugatról is hegyvonulatok övezik, ami különösen védett fekvést biztosít ennek a völgykatlannak. Ennek köszönhetően az éghajlati viszonyok a gyümölcs- és zöldségtermesztés szempontjából kiemelkedően jók. A terület éghajlatát viszonylag magas évi középhőmérséklet és bőséges csapadék jellemzi. Így itt a vegetációs időszak lényegesen korábban kezdődik, és később is fejeződik be, mint a szomszédos régiókban.

Talaj: A „Bornheimer Spargel” spárgát egyedülállóvá teszi, hogy termőterülete ott található, ahol az ősidőkben a Rajna alsó és középső teraszai helyezkedtek el. Itt, a Rajna régi ágainak területén a magas homoktartalmú talaj agyagrétegeket tartalmaz, így egyrészt a magas homoktartalomnak köszönhetően képes gyorsan átmelegedni, másrészt az agyagos jelleg biztosítja a spárga megfelelő tápanyagellátását.

Emberi tényező: A „Bornheimer Spargel” különlegessége és hírneve a helyi spárgatermesztők hagyományos és magas szintű szakértelmének is köszönhető. Már a „Westdeutscher Beobachter” egy 1943. évi cikke is kiemeli e szakértelmet. A cikk szerint az ínyencek könnyedén meg tudták különböztetni a „Bornheimer Spargel” spárgát más spárgafajtáktól, mivel akkoriban Bornheimben ősibb spárgatermesztési eljárást alkalmaztak, nevezetesen a spárgát a tövéhez nem annyira közel metszették le, mint az újabb, ún. mainzi eljárásnál, és ennek köszönhetően kevésbé volt fás. A modern termesztési módszerek mellett a hagyományok is tovább élnek, hiszen a termelők ezen hagyományoknak köszönhetően vannak tisztában azzal, hogy a földrajzi terület mely részei alkalmasak különösen a spárgatermesztésre.

5.2. A termék sajátosságai

A Kölni-kanyarulatban található földrajzi terület előnyös fekvésének köszönhetően a spárga tavasszal gyorsan növekedésnek indul. Ez a gyors növekedés fontos szerepet játszik a spárgasípok zsenge és nedvdús jellege szempontjából.

A termék különleges hírnévnek örvend. A hosszú hagyományokon alapuló hírnevet mai források is alátámasztják.

Bornheimet már a Római Birodalom idejében is a római kolóniák (Colonia bonnensis és Colonia agrippina: Bonn és Köln római kori neve) gyümölcsös- és zöldségeskertjeként tartották számon. A spárgát és a spárgatermesztéssel kapcsolatos tudást is a rómaiak hozták el a Rajnához.

Maga a „Bornheimer Spargel” csaknem 300 éves múltra tekint vissza. Régi feljegyzések szólnak a „jámbor apácákról”, akik már 1719 előtt spárgát termesztettek az alfteri Anna-kolostor mögötti területen. A grófi uradalom 1769 táján az összes spárgát felvásároltatta Bornheim környékén, és a dycki kastélyba, illetve a kölni udvarba szállíttatta. Már 1840-ben több száz ún. piacozó járt Bornheimből és a környező falvakból Kölnbe, hogy ott eladják terményeiket, különösképpen a spárgát.

A bornheimi térségben akkor bővült jelentősen a spárgatermesztés, amikor a 20. század elején az addig uralkodó szőlőtermesztés a filoxéra miatt megszűnt.

A „Seeheimer Kreis” (az SDP, a Németországi Szociáldemokrata Párt nagy múltú munkaközössége) honlapján a „Mit der MS Beethoven nach Unkel” (Hajóút az MS Beethovennel Unkelbe) című bejegyzésben az olvasható, hogy az egyesület kirándulásain hagyományosan bornheimi spárgát fogyasztottak. Ez azt mutatja, hogy a „Bornheimer Spargel” már 1988-ban kiemelkedő hírnévnek örvendett még az országos politika képviselői körében is.

A sajtó és a nyilvánosság széles körű részvételével évente megrendezik a bornheimi spárgafesztivált, ahol a bornheimi spárgaszezon kezdetét ünneplik. Ebből az alkalomból megválasztják a bornheimi spárgakirálynőt. A Bonner Rundschau 2010. május 11-i számában megjelent, „Spargelfest: Bornheimer »Kö« wird zur Festmeile” című tudósításban ez áll: „A bornheimi spárga egészen egyedülálló.” A cikkben az is olvasható, hogy a polgármester elismerően nyilatkozott a spárga- és egészségnapról: „Egy egészségnapnak és egy spárgafesztiválnak sok közös vonása van! A régióban termesztett, egészséges és emellett ízletes különlegesség fogyasztása hozzájárulhat az egészség megőrzéséhez és a jó közérzet megteremtéséhez.”

A Bonner Generalanzeiger online változatának 2007. május 14-i cikke szerint „óriási a kereslet a bornheimi spárga iránt”, és „a nemcsak a spárga, hanem az »Európa« mottó jegyében megrendezett fesztiválon a polgármesteren kívül Hieronymi európai parlamenti képviselő asszony és különböző európai államok konzuljai is megjelentek.” A cikkhez tartozó kép címe: „Europa und der Spargel locken” (Hív Európa és a spárga). A kontinens és a spárga egymás mellé helyezése is mutatja, milyen óriási jelentőséggel bír a régió számára a „Bornheimer Spargel”.

Az „Augenweide und Gaumenfreude” (Mi szem-szájnak ingere) című újságcikk szerint a két szomszédos város, Brühl és Bornheim 2008-ban a „Brühl und Bornheim – immer eine Spargellänge voraus” (Brühl és Bornheim – egy spárgahosszal mindig vezetnek) jelmondattal reklámozta a régiót és annak idegenforgalmát. Ez annak a jele, hogy mindkét település megpróbál élni a bornheimi spárga különleges hírneve biztosította előnyökkel. A „Die Bonner Burgenrunde” (Bonni hegyi körök) című kerékpáros útikalauz is ugyanezt a jelmondatot használja.

Egy 2006. május 19-i újságcikk a „Brühl-Bornheimer Spargel als Spitzenprodukt” (A brühli-bornheimi spárga mint csúcsminőségű termék) címet viseli.

Egy újságcikk szerint a bornheimi belváros előnyeinek és hátrányainak elemzése során kiemelték, hogy Bornheimben „helyi különlegességnek számít a spárga”. A Rajna-vidéki Természetvédelmi Terület „Kostbarkeiten der Region aus Brühl & Bornheim (2009)” (Brühl és Bornheim térségének finomságai 2009) című kiadványában a „Bornheimer Spargel” spárgát mint „a Rajnai-síkság legismertebb termékét” jellemzik, amelyet az ínyencek a térség határain kívül is nagyra tartanak.

Egy 2012. március 14-i újságcikk Bornheim városának azon szándékáról tudósít, hogy a jövőben hivatalosan felveszi a „Bornheim, a spárga városa” nevet. Ez arra utal, milyen nagy megbecsültségnek örvend a bornheimi spárga a helyi közösségben.

A „Bornheimer Spargel” különleges hírneve az árak összehasonlításával is igazolható. A 2009 és 2011 (minden esetben április és június) közötti betakarítási időszakok árainak összehasonlításából kiderül, hogy a „Bornheimer Spargel” elnevezésű spárga ára rendszeresen jóval több mint 10 százalékkal magasabb volt, mint a „német spárga” megjelöléssel forgalmazott egyéb spárgafajtáké.

5.3. A földrajzi terület és (OEM esetében) a termék minősége vagy jellemzői közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

A „Bornheimer Spargel” jellegzetes, erőteljes, fűszeres íze a termesztési hely különleges talaj- és éghajlati viszonyainak köszönhető. A homokos talaj egyenletes növekedést tesz lehetővé. A altalaj agyagrétegei biztosítják az ásványianyag-ellátást. A spárgasípok különleges frissessége és zsengesége egyrészt a földrajzi terület spárgatermesztésre kiválóan alkalmas talajának, másrészt a betakarítás utáni, legfeljebb hat órányi vizes hűtésnek köszönhető.

A „Bornheimer Spargel” kiemelkedő hírnevének alapját kiváló ízbeli tulajdonságai, a helyi spárgatermesztők hagyományok által táplált szaktudása és a termék nagy múltja képezik.

Hivatkozás a termékleírás közzétételére

(510/2006/EK rendelet (3) 5. cikk (7) bekezdés)

Markenblatt Heft 2009. július 3-i 27. kötet, 7a-aa rész, 12. o.

http://register.dpma.de/DPMAregister/geo/detail.pdfdownload/6200

(1) HL L 343., 2012.12.14., 1. o.

(2) HL L 93., 2006.3.31., 12. o. A rendeletet felváltotta az 1151/2012/EU rendelet.

(3) L. 2. lábjegyzet.